KIRJALLINEN KYSYMYS E-2095/02 esittäjä(t): Michiel van Hulten (PSE)ja Diana Wallis (ELDR) komissiolle. Käännöspalveluiden puitesopimukset.



Virallinen lehti nro 192 E , 14/08/2003 s. 0050 - 0051



KIRJALLINEN KYSYMYS E-2095/02 esittäjä(t): Michiel van Hulten (PSE)ja Diana Wallis (ELDR) komissiolle (16. heinäkuuta 2002) Aihe: Käännöspalveluiden puitesopimukset 1. Voiko komissio vahvistaa, että puitesopimusten tekeminen käännöspalveluita varten on täysin hyväksyttävää ottaen huomioon, että a) on mahdotonta määritellä muita kuin aivan yleisimpiä asioita tarvittavasta palvelusta sopimusta tehtäessä (varsinkaan määrää tai deadlinea ei voida määritellä) ja b) ottaen huomioon palvelun kiireellisyys, sekä että käännöspalveluita koskevat puitesopimukset eivät ole poikkeus, vaan että ne on hyväksytty normiksi? 2. Voiko komissio vahvistaa, että ei ole olemassa mitään oikeudelliseen kehykseen perustuvaa laillista syytä estää valtuuttamasta käännöspalveluita koskevista puitesopimuksista vastaavia virkamiehiä käyttämästä jatkuvaa sopimuskauden aikana tuotetun palvelun laadun arviointijärjestelmää, jossa sopimuskumppanit on laitettu todellisen laadun mukaiseen järjestykseen, jollei sopimusta koskevassa ilmoituksessa, työsuoriteluettelossa ja puitesopimuksessa olevasta tiedonannosta (varainhoitoasetuksen täytäntöönpanosääntöjen 98a artiklan 3 kohdan b alakohdan ja 4 kohdan mukaisesti) aikeesta käyttää tällaista järjestelmää muuta johdu? Neil Kinnockin komission puolesta antama vastaus (8. lokakuuta 2002) Aluksi on syytä todeta, että jokainen toimielin on itsenäinen sopimusviranomainen ja siten yksin vastuussa siitä, miten se menettelee tehdessään julkisia hankintoja koskevia sopimuksia. Sama koskee varainhoidon puiteasetusten mukaisten julkisia hankintoja koskevien sopimusten hallinnoimista. Komissiossa niin kutsuttu rinnakkainen puitesopimus tulee kyseeseen vain, jos - palvelujen samankaltaisuus estää sopimuksen jakamisen osiin - palvelujen toimittamista ei voida muuten taata (tilauksen suuruus markkinoiden kokonaistarjontaan nähden) tai jos kiireellisissä tapauksissa vaaditaan erittäin ripeää toimintaa - tehtävää työtä ei voida tarkasti määritellä sopimusta tehtäessä. Komissio vakuuttaa arvoisille parlamentin jäsenille, että rinnakkaisia puitesopimuksia hallinnoivilla tulojen ja menojen hyväksyjillä on lakisääteinen velvoite arvioida sopimuskauden aikana annetun palvelun laatua ja siten varmistaa sopimusta noudatetun. Velvoite perustuu tiettyjen 21 päivänä joulukuuta 1977 annettujen varainhoitoasetuksen säännösten soveltamista koskevien yksityiskohtaisten sääntöjen 1 artiklan 2 kohtaan ja 68 artiklaan. Järjestävä yksikkö voi rinnakkaisen puitesopimuksen mukaisesti käyttää listan ensimmäisellä sijalla olevan palvelun toimittajan asemesta toisella sijalla olevaa ja sen jälkeen tarvittaessa kolmannella sijalla olevaa jne. Menettely edellyttää sitä, että etusijalla oleva palvelun toimittaja ei kykene toimittamaan tilausta syistä, jotka eivät johda sopimuksen raukeamiseen. Jos kyseessä ovat erityisesti julkisia palveluhankintoja koskevien sopimusten tekomenettelyjen yhteensovittamisesta annetun direktiivin 92/50/ETY liitteen 1B mukaiset tietyt poikkeukset, komissio saattaa hyväksyä rinnakkaiset puitesopimukset, joiden säännösten mukaisesti palvelun toimittajien arvojärjestystä voidaan muuttaa. Muutoksia harkitaan tapauskohtaisesti, kun kaikki toimitetut asiakirjat on perusteellisesti tutkittu ja kun tarjouspyyntöasiakirjoissa ilmoitetaan aikomuksesta käyttää puitesopimusjärjestelmää. Lisäksi järjestävän yksikön on perusteltava muutokset yksityiskohtaisesti.